ຂປລ. ກະຊວງສາທາລະນະສຸກ ໄດ້ສັ່ງປິດສະຖານທີ່ບໍລິການ ທີ່ບໍ່ປະຕິບັດຕາມກົດໝາຍ ຢູ່ນະຄອນຫລວງ 1 ແຫ່ງ ແລະ ບໍ່ໄດ້ຕໍ່ທະບຽນໃຫ້ສືບຕໍ່ ຈຳນວນ 195 ແຫ່ງ. ທ່ານ ບຸນກອງ ສີຫາວົງ ລັດຖະມົນຕີ ກະຊວງສາທາລະນະສຸກ ໄດ້ຊີ້ແຈງ ແລະ ແລກປ່ຽນຄຳຄິດເຫັນ ກັບບັນດາສະມາຊິກສະພາແຫ່ງຊາດ ໃນວັນທີ 20 ຕຸລາ ຢູ່ທີ່ກອງປະຊຸມສະໄໝສາມັນເທື່ອທີ 4 ສະພາແຫ່ງຊາດຊຸດທີ VIII ເພື່ອຈະໄດ້ນຳໄປແກ້ໄຂປັບປຸງ ຂອດການບໍລິການດ້ານສຸຂະພາບ ໃຫ້ແກ່ບັນດາປະຊາຊົນບັນເຜົ່າ ໃຫ້ມີປະສິດທິຜົນ ແລະ ເປັນທີ່ພໍໃຈ ຕາມແນວທາງຂອງພັກ ແລະ ຍຸດທະສາດຂອງລັດຖະບານ ກໍຄື ຂອງກະຊວງສາທາລະນະສຸກໃນຕໍ່ໜ້າ.
ທ່ານ ບຸນກອງ ກ່າວວ່າ: ເພື່ອແກ້ໄຂບັນຫາຫາງສຽງຂອງສັງຄົມ ໃນເລື່ອງການບໍລິການນີ້,ທາງກະຊວງສາທາລະນະສຸກ ໄດ້ມີການຈັດຝຶກອົມຮົມພະນັກງານລະດັບຕ່າງໆ ໃຫ້ມີຄວາມຊຳນານງານທາງວິຊາການ, ອົບຮົມເຜີຍແຜ່ຈັນຍາບັນ, ຈັນຍາທຳ ໃຫ້ແກ່ພະນັກງານແພດໝໍເປັນປະຈຳ ແລະ ປົກກະຕິ. ນອກຈາກນີ້, ແຕ່ລະສະຖານທີ່ບໍລິການ ນັບແຕ່ສູນກາງລົງຮອດທ້ອງຖິ່ນ ໄດ້ເລີ່ມຈັດຕັ້ງປະຕິບັດນະໂຍບາຍ 5 ດີ, 1 ພໍໃຈ ແລະ ຖືເອົານະໂຍບາຍດັ່ງກ່າວ, ເປັນການແຂ່ງຂັນຮັກຊາດພັດທະນາ. ບັນດາໂຮງໝໍ ມີຕູ້ຮັບຄຳສົ່ງຂ່າວ, ມີເບີໂທລະສັບເພື່ອຮັບຄຳຄິດເຫັນຂອງປະຊາຊົນ, ມີລະບອບການກວດກາເວນຍາມ, ການລວມກວດກາທຸກໆຕອນເຊົ້າ ເພື່ອແກ້ໄຂແຕ່ລະກໍລະນີຂອງຄົນເຈັບໜັກ ແລະ ມີການທົບທວນສາເຫດ ຂອງການຕາຍທຸກກໍລະນີ. ກ່ຽວກັບການໂຄສະນາເກີນເຫດນັ້ນ, ຍັງເປັນສິ່ງທ້າທາຍໃນປັດຈຸບັນ ຜ່ານມາກະຊວງສາທາລະນະສຸກ ໄດ້ອອກແຈ້ງການເຕືອນ ແລະ ຫ້າມການໂຄສະນາ ກ່ຽວກັບອາຫານ, ຢາ ແລະ ຜະລິດຕະພັນການແພດທີ່ເກີນຄວາມເປັນຈິງຈຳນວນໜຶ່ງ, ໄດ້ອອກແຈ້ງເຕືອນໃນເວລາພົບອາຫານ ແລະ ຢາທີ່ບໍ່ໄດ້ຄຸນນະພາບ, ສະຫລາກທີ່ບໍ່ຖືກຕ້ອງ. ເຖິງຢ່າງໃດກໍຕາມ ຍັງເຫັນການໂຄສະນາຜ່ານສື່ຕ່າງໆ ໂດຍບໍ່ໄດ້ຮັບອະນຸຍາດຈາກກະຊວງສາທາລະນະສຸກ ເປັນຕົ້ນທາງອອນລາຍ, ອິນເຕີເນັດ, ການຂາຍທາງກົງ ແລະ ຂາຍເປັນລູກໂສ້, ທາງໜັງສືພີມ, ວິທະຍຸ ແລະ ໂທລະພາບ, ຊຶ່ງຈຳເປັນຕ້ອງໄດ້ປະສານງານກັບພາກສ່ວນຕ່າງໆ ທີ່ກ່ຽວຂ້ອງເພື່ອແກ້ໄຂບັນດັ່ງກ່າວ.
ເພື່ອໃຫ້ບັນລຸການປົກປ້ອງ ຮັກສາສຸຂະພາບທຸກຖ້ວນໜ້າ, ປະຊາຊົນລາວທຸກຄົນໄດ້ເຂົ້າເຖິງ ການບໍລິການຮັກສາສຸຂະພາບທີ່ມີຄຸນະພາບ ມີລະບົບການເງິນປົກປ້ອງ, ເຕົ້າໂຮມບັນດາກອງທຶນປະກັນສຸຂະພາບ ເຊື່ອມເຂົ້າມາເປັນລະບົບປະກັນສຸຂະພາບໜຶ່ງດຽວ ເພື່ອຫລຸດຜ່ອນການຈ່າຍໂດຍກົງຕໍ່ການຮັກສາສຸຂະພາບ ທັງເປັນການຍົກສູງຄຸນນະພາບຂອງການບໍລິການ, ໂດຍມີກົນໄກການເພີ່ມສິ່ງຈູງໃຈໃຫ້ພະນັກງານແພດໝໍ ແລະ ໃຫ້ຄ່າປະຕິບັດງານສູງຂຶ້ນ.
ຂ່າວ: ມະນີທອນ
ເນື້ອໃນ: ຂປລ